NEUROLOGINĖ PATOLOGIJA SERGANT KASOS LIGOMIS
Authors: Kimševaitė Liudmila 
Published: December 2014

Reikšminiai žodžiai: kasos ligos, neurologinė patologija. Darbo tikslas. Išanalizuoti kasos ligomis sergančių ligonių neurologinę patologiją (išskyrus cukrinio diabeto neurologines komplikacijas). Tyrimo medžiaga ir metodai. Vilniaus miesto klinikinės ligoninės Vidaus ligų, Nefrologijos, Abdominalinės chirurgijos skyriuose, Anesteziologijos-chirurgijos reanimacijoje 2011 m. vasarį–2014 m. birželį tyrėme 74 kasos ligomis sergančius ligonius (39 moteris ir 35 vyrus), kuriems buvo ar pasireiškė neurologinė patologija. Ligonių amžius – 25–91 metai (vidurkis – 62 ± 2,2 metų). Visiems ligoniams atliktas bendras ir biocheminis kraujo tyrimas, apžvalginė pilvo ir krūtinės rentgenografija, vidaus organų echoskopija, daliai ligonių – endoskopinė retrogradinė cholangiopankreatografija, pilvo organų kompiuterinė tomografija (KT) (daugumai jų – kontrastinė) ir KT – angiografija, mikroskopinis biopsinės ir operacinės medžiagos tyrimas, galvos (stuburo ) KT, esant indikacijoms – KT-angiografija), magnetinio rezonanso tomografija. Statistinių duomenų vidurkių skirtumai vertinti Stjudento patikimumo kriterijumi t. Skirtumai laikyti statistiškai patikimi, esant p 0,05. Rezultatai. Sergančiųjų kasos ligomis neurologinė patologija išanalizuota Lietuvoje pirmą kartą. Galvos smegenų kraujotakos sutrikimai buvo 15 (20,3 proc.) ligonių, pankreatinė encefalopatija – 10 (13,5 proc.), lėtinė galvos smegenų išemija – 8 (10,8 proc.), vėžinė encefalopatija – 2 (2,7 proc.), galvos smegenų traumos padariniai – 2 (2,7 proc.), epilepsiniai priepuoliai – 4 (5,4 proc.), migrena – 2 (2,7 proc.), somatoforminė autonominė disfunkcija – 4 (5,4 proc.), lumbalgija – 4 (5,4 proc.), pankreatinė neuralgija, neuropatija – 12 (16,2 proc.), polineuropatija – 6 (8,1 proc.), metastazės galvos smegenyse – 2 (2,7 proc.), paraneoplaziniai neurologiniai sindromai – 2 (2,7 proc.), Guillain-Barre' sindromas – 1 (1,4 proc.). Pankreatinės encefalopatijos atveju, palyginus su sergančiųjų lėtine galvos smegenų išemija grupe, nustatytas statistiškai reikšmingas α-amilazės kiekio kraujyje padidėjimas – atitinkamai 333,4 ± 119,3 U/l ir 38,6 ± 5,0 U/l (p 0,05). Nustatyta, kad iš 4 (5,4 proc.) kasos karcinoma sergančių ligonių, kuriems įvyko galvos smegenų infarktas, trims (4,1 proc.) įvyko ir ūminė periferinių kraujagyslių trombozė. Pateikti klinikiniai atvejai. Apžvelgta naujausia mokslinė literatūra apie sergančiųjų kasos ligomis neurologinę patologiją. Atliktų tyrimų duomenys palyginti su literatūros duomenimis. Išvados. Išeminis insultas gali būti pirminė klinikinė kasos vėžio apraiška. Patvirtintas kasos vėžio, išeminio insulto ir periferinių kraujagyslių trombozės ryšys. Pankreatinė encefalopatija yra ūminio pankreatito komplikacija. Jai būdinga židininė neurologinė simptomatika, ūminė kognityvinė disfunkcija ir remituojanti eiga. Pankreatine encefalopatija sergantiems ligoniams nustatytas α-amilazės kiekio kraujyje padidėjimas. Epilepsiniai priepuoliai gali būti klinikinis kasos insulinomos pasireiškimas. Ūminis pankreatitas – kita epilepsinių priepuolių priežastis. Polineuropatija yra lėtinio alkoholinio pankreatito ir kasos insulinomos neurologinė komplikacija. Atskleistas insulinomos sąlygotos polineuropatijos klinikinės simptomatikos specifiškumas. Neurologiniai paraneoplaziniai sindromai gali būti ankstyva klinikinė kasos vėžio manifestacija ir padėti savalaikei kasos piktybinio proceso diagnostikai.